title: Εκτελεστικός κανονισμός (ΕΕ) αριθ. 886/2014 της Επιτροπής, της 13ης Αυγούστου 2014 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               14.8.2014

               EL

               Επίσημη Εφημερίδα της Ευρωπαϊκής Ένωσης

               L 242/27

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 886/2014 ΤΗΣ ΕΠΙΤΡΟΠΉΣ
   της 13ης Αυγούστου 2014
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Αυγούστου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0707 00 05

                  TR

                  81,4

                  ZZ

                  81,4

                  0709 93 10

                  TR

                  99,6

                  ZZ

                  99,6

                  0805 50 10

                  AR

                  158,9

                  CL

                  209,1

                  TR

                  74,0

                  UY

                  129,8

                  ZA

                  144,7

                  ZZ

                  143,3

                  0806 10 10

                  BR

                  184,0

                  EG

                  209,1

                  MA

                  171,3

                  MX

                  246,5

                  TR

                  156,9

                  ZZ

                  193,9

                  0808 10 80

                  AR

                  89,3

                  BR

                  96,2

                  CL

                  107,3

                  CN

                  120,6

                  NZ

                  117,6

                  US

                  142,8

                  ZA

                  113,5

                  ZZ

                  112,5

                  0808 30 90

                  AR

                  217,5

                  CL

                  84,2

                  TR

                  142,5

                  ZA

                  84,6

                  ZZ

                  132,2

                  0809 30

                  MK

                  67,3

                  TR

                  134,9

                  ZZ

                  101,1

                  0809 40 05

                  BA

                  43,4

                  MK

                  49,3

                  TR

                  127,6

                  ZA

                  204,6

                  ZZ

                  106,7

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Eκτελεστικός κανονισμός (ΕΕ) 2015/409 της Επιτροπής, της 11ης Μαρτίου 2015 , για την τροποποίηση του εκτελεστικού κανονισμού (ΕΕ) αριθ. 917/2011 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας

text:
               12.3.2015

               EL

               Επίσημη Εφημερίδα της Ευρωπαϊκής Ένωσης

               L 67/23

         EΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/409 ΤΗΣ ΕΠΙΤΡΟΠΉΣ
   της 11ης Μαρτίου 2015
   για την τροποποίηση του εκτελεστικού κανονισμού (ΕΕ) αριθ. 917/2011 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 3,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Ισχύοντα μέτρα

               (1)

               Στις 15 Σεπτεμβρίου 2011 το Συμβούλιο επέβαλε δασμό αντιντάμπινγκ στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) αριθ. 917/2011 («ο αρχικός κανονισμός») (2).

               (2)

               Επιβλήθηκε ενιαίος δασμολογικός συντελεστής 26,3 % στις εισαγωγές του υπό εξέταση προϊόντος το οποίο κατασκευάζεται από τις ακόλουθες εταιρείες:

                           —

                           Dongguan City Wonderful Ceramics Industrial Park Co., Ltd και Guangdong Jiamei Ceramics Co. Ltd (που αναφέρονται μαζί ως όμιλος Wonderful), και

                           —

                           Qingyuan Gani Ceramics Co. Ltd και Foshan Gani Ceramics Co. Ltd (που αναφέρονται μαζί ως όμιλος Gani).

               (3)

               Όπως αναφέρεται στις αιτιολογικές σκέψεις 96 έως 98 του αρχικού κανονισμού, μετά την κοινοποίηση των προσωρινών συμπερασμάτων, η Ευρωπαϊκή Επιτροπή («η Επιτροπή») ενημερώθηκε ότι η σχέση μεταξύ των εταιρειών διακόπηκε και ότι λόγω αυτού του γεγονότος θα έπρεπε να εφαρμοστούν ατομικοί δασμοί για τον όμιλο Gani και για τον όμιλο Wonderful. Το αίτημα δεν μπορούσε να γίνει δεκτό σ' εκείνο το στάδιο, επειδή έπρεπε να εξεταστούν διεξοδικά τα υπέρ και τα κατά.

         1.2.   Αίτηση μερικής ενδιάμεσης επανεξέτασης

               (4)

               Στις 2 Οκτωβρίου 2012 η Επιτροπή έλαβε αίτημα για μερική ενδιάμεση επανεξέταση από τον όμιλο Gani.

               (5)

               Ο όμιλος Gani ισχυρίστηκε ότι δεν συνδεόταν πλέον με τις άλλες δύο εταιρείες (του ομίλου Wonderful), επειδή η μετοχική σχέση μεταξύ τους είχε διακοπεί από τον Μάρτιο του 2011. Ο όμιλος Gani ζήτησε, επομένως, ενδιάμεση επανεξέταση των ισχυόντων μέτρων, επειδή ο ισχύων ενιαίος δασμολογικός συντελεστής δεν ήταν πλέον κατάλληλος.

         1.3.   Έναρξη μερικής ενδιάμεσης επανεξέτασης

               (6)

               Η Επιτροπή, αφού ζήτησε τη γνώμη της συμβουλευτικής επιτροπής, αποφάσισε ότι θα έπρεπε, ως εκ τούτου, να κινηθεί ενδιάμεση επανεξέταση.

               (7)

               Στις 31 Ιανουαρίου 2014 η Επιτροπή κίνησε μερική ενδιάμεση επανεξέταση των μέτρων που ίσχυαν στην Ένωση για τις εισαγωγές κεραμικών πλακιδίων καταγωγής Λαϊκής Δημοκρατίας της Κίνας, βάσει του άρθρου 11 παράγραφος 3 του βασικού κανονισμού. Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης
                   (3).

               (8)

               Η επανεξέταση περιορίστηκε στην εξέταση της ιδιοκτησιακής δομής του ομίλου Gani και, εφόσον συνέτρεχαν λόγοι, αυτοδικαίως στην εξέταση του περιθωρίου ντάμπινγκ για τον όμιλο Gani.

               (9)

               Η επανεξέταση κάλυπτε επίσης αυτοδικαίως τα ίδια θέματα για τον όμιλο Wonderful.

         1.4.   Περίοδος της έρευνας επανεξέτασης

               (10)

               Η έρευνα για το ντάμπινγκ κάλυψε την περίοδο από την 1η Ιανουαρίου 2013 έως την 31η Δεκεμβρίου 2013 («περίοδος της έρευνας επανεξέτασης»).

         1.5.   Μέρη τα οποία αφορά η έρευνα

               (11)

               Η Επιτροπή κάλεσε και τους δύο ομίλους Gani και Wonderful να συνεργαστούν στην έρευνα και να απαντήσουν στα ερωτηματολόγια της Επιτροπής. Επιπλέον, η Επιτροπή έδωσε τη δυνατότητα στις εταιρείες να ζητήσουν καθεστώς οικονομίας της αγοράς βάσει του άρθρου 2 παράγραφος 7 του βασικού κανονισμού.

               (12)

               Στην ανακοίνωση για την έναρξη της διαδικασίας, η Επιτροπή επέλεξε προσωρινά τις Ηνωμένες Πολιτείες της Αμερικής ως τρίτη χώρα με οικονομία αγοράς («ανάλογη χώρα») κατά την έννοια του άρθρου 2 παράγραφος 7 στοιχείο α) του βασικού κανονισμού και κάλεσε τα μέρη να υποβάλουν παρατηρήσεις γι' αυτήν την επιλογή.

               (13)

               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της έρευνας και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών.

         1.6.   Απαντήσεις στο ερωτηματολόγιο και επισκέψεις επαλήθευσης

               (14)

               Η Επιτροπή έλαβε απαντήσεις στο ερωτηματολόγιο και από τους δύο ομίλους και επίσης από δύο παραγωγούς της ανάλογης χώρας.

               (15)

               Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για την επανεξέταση. Επισκέψεις επαλήθευσης, σύμφωνα με το άρθρο 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών:

                           —

                           Παραγωγοί-εξαγωγείς στην οικεία χώρα:

                                       —

                                       Dongguan City Wonderful Ceramics Industrial Park Co., Ltd

                                       —

                                       Guangdong Jiamei Ceramics Co., Ltd

                                       —

                                       Qingyuan Gani Ceramics Co. Ltd και

                                       —

                                       Foshan Gani Ceramics Co. Ltd

                           —

                           Παραγωγοί στην ανάλογη χώρα, που ζήτησαν εμπιστευτική μεταχείριση λόγω κινδύνου αντιποίνων.

         2.   ΥΠΟ ΕΞΕΤΑΣΗ ΠΡΟΪΟΝ

               (16)

               Το προϊόν που αποτελεί αντικείμενο της παρούσας επανεξέτασης είναι το ίδιο που ορίζεται στον αρχικό κανονισμό, δηλαδή πλακάκια και πλάκες δαπέδου ή επένδυσης, εφυαλωμένα ή μη, από κεραμευτική ύλη, κύβοι, ψηφίδες και παρόμοια είδη για μωσαϊκά, εφυαλωμένα ή μη, από κεραμευτική ύλη, έστω και πάνω σε υπόθεμα (το «υπό εξέταση προϊόν»), που υπάγονται επί του παρόντος στους κωδικούς ΣΟ 6907 10 00, 6907 90 20, 6907 90 80, 6908 10 00, 6908 90 11, 6908 90 20, 6908 90 31, 6908 90 51, 6908 90 91, 6908 90 93 και 6908 90 99.

         3.   ΝΤΑΜΠΙΝΓΚ

   3.1.   Καθεστώς οικονομίας της αγοράς

               (17)

               Κανένας από τους δύο ομίλους δεν ζήτησε καθεστώς οικονομίας της αγοράς βάσει του άρθρου 2 παράγραφος 7 στοιχείο γ) του βασικού κανονισμού.

         3.2.   Ανάλογη χώρα

               (18)

               Όπως προαναφέρεται, η Επιτροπή πρότεινε τις Ηνωμένες Πολιτείες της Αμερικής ως ανάλογη χώρα, όπως είχε συμβεί με την προηγούμενη έρευνα. Η Επιτροπή επικοινώνησε επίσης με εταιρείες σε διάφορες άλλες πιθανές ανάλογες χώρες αλλά δεν έλαβε απαντήσεις ούτε συνεργασία από καμία άλλη εταιρεία. Συνεπώς, επιβεβαιώθηκε η επιλογή των Ηνωμένων Πολιτειών της Αμερικής, όπως ήταν ενδεδειγμένο.

         3.3.   Έρευνα

               (19)

               Η έρευνα που οδήγησε στην επιβολή των ισχυόντων μέτρων είχε αποδείξει ότι ο όμιλος Gani συνδεόταν με τον όμιλο Wonderful, δεδομένου ότι ένας από τους μετόχους του ομίλου Wonderful κατείχε περισσότερο από το 5 % των μετοχών μιας εταιρείας του ομίλου Gani. Τα περιθώρια ντάμπινγκ υπολογίστηκαν χωριστά για καθέναν από τους ομίλους. Τα περιθώρια ζημίας για τους δύο ομίλους ήταν υψηλότερα από τα περιθώρια ντάμπινγκ.

               (20)

               Επειδή υπήρχε ο κίνδυνος, λόγω των εταιρικών δεσμών, οι εταιρείες με το υψηλότερο ατομικό περιθώριο ντάμπινγκ να διοχετεύσουν τις εξαγωγές τους μέσω των εταιρειών με το χαμηλότερο περιθώριο ντάμπινγκ, είχε υπολογιστεί ενιαίο σταθμισμένο μέσο περιθώριο ντάμπινγκ και για τους δυο ομίλους και είχε επιβληθεί ενιαίος συντελεστής δασμού.

               (21)

               Η Επιτροπή εξέτασε κατά πόσον η αλλαγή της σχέσης, σύμφωνα με τους ισχυρισμούς, θα καθιστούσε αδικαιολόγητο πλέον τον ενιαίο δασμολογικό συντελεστή. Στη συνέχεια, η Επιτροπή εξέτασε την ανάγκη επανεξέτασης των ατομικών περιθωρίων ντάμπινγκ.

               (22)

               Η έρευνα επανεξέτασης αποκάλυψε ότι οι μετοχές που αναφέρονται στην αιτιολογική σκέψη 19 είχαν πωληθεί στον ιδιοκτήτη του ομίλου Gani και ότι ο όμιλος Wonderful δεν είχε πλέον καμία εμπλοκή στον όμιλο Gani. Δεν υπήρχαν ενδείξεις ότι οι δύο όμιλοι είχαν οποιονδήποτε άλλο διαρθρωτικό ή εταιρικό δεσμό. Επομένως, έγινε αποδεκτή η αλλαγή της σχέσης μεταξύ των δύο ομίλων όπως είχε ζητηθεί, οπότε ο όμιλος Gani και ο όμιλος Wonderful δεν θεωρούνταν πλέον συνδεδεμένοι για σκοπούς καθορισμού του δασμού.

               (23)

               Αυτό συνεπάγεται ότι δεν συντρέχουν πλέον λόγοι για την επιβολή ενιαίου δασμού. Αντ' αυτού θα πρέπει να καθοριστούν χωριστοί ατομικοί συντελεστές δασμού για τον όμιλο Gani και για τον όμιλο Wonderful.

               (24)

               Όσον αφορά την ανάγκη επανεξέτασης των ατομικών περιθωρίων ντάμπινγκ, όπως είχαν υπολογιστεί για καθέναν από τους ομίλους στην έρευνα που οδήγησε στην επιβολή των ισχυόντων μέτρων, η Επιτροπή εκτίμησε κατά πόσον είχαν μεταβληθεί σημαντικά οι περιστάσεις σε σχέση με τους δύο οικείους ομίλους ώστε να δικαιολογείται η επανεξέταση αυτών των ατομικών περιθωρίων ντάμπινγκ.

               (25)

               Η έρευνα που οδήγησε στην επιβολή των ισχυόντων μέτρων είχε αποδείξει τα εξής:

                           1)

                           δεν είχαν κοινές εγκαταστάσεις παραγωγής·

                           2)

                           δεν είχαν κοινές εταιρείες πωλήσεων και

                           3)

                           δεν ανέθεταν υπεργολαβίες ο ένας στον άλλο.

               (26)

               Η έρευνα επανεξέτασης επιβεβαίωσε ότι η κατάσταση αυτή παρέμεινε αμετάβλητη, παρά την αλλαγή της σχέσης.

               (27)

               Στις ειδικές αυτές περιστάσεις, η Επιτροπή θεώρησε ότι η διακοπή της σχέσης δεν μετέβαλε τη λειτουργία κανενός από τους δύο ομίλους με οποιονδήποτε τρόπο που να επηρεάζει τον υπολογισμό των περιθωρίων ντάμπινγκ. Συνεπώς, δεν συντρέχουν λόγοι για να τροποποιηθούν τα εν λόγω περιθώρια ντάμπινγκ με βάση νέους υπολογισμούς, σύμφωνα με το άρθρο 11 παράγραφος 3 του βασικού κανονισμού.

               (28)

               Με βάση τα παραπάνω, τα χωριστά περιθώρια ντάμπινγκ που υπολογίστηκαν κατά την αρχική έρευνα θα πρέπει να επιβληθούν ως ατομικοί δασμοί. Τα εν λόγω περιθώρια ντάμπινγκ είναι 13,9 % για τον όμιλο Gani και 32,0 % για τον όμιλο Wonderful.

               (29)

               Τα συμπεράσματα αυτά κοινοποιήθηκαν στα ενδιαφερόμενα μέρη και τους δόθηκε χρόνος να υποβάλουν παρατηρήσεις.

               (30)

               Ο όμιλος Wonderful ισχυρίστηκε αρχικά ότι είχε ενημερώσει την Επιτροπή κατά την επίσκεψη επαλήθευσης στη Λαϊκή Δημοκρατία της Κίνας ότι κάποια από τα στοιχεία που είχε υποβάλει ο όμιλος Gani στην αίτηση επανεξέτασης ήταν ψευδή ή παραπλανητικά. Επισήμανε ότι η Επιτροπή είχε στη διάθεσή της τις διατάξεις του άρθρου 18 του βασικού κανονισμού για να αντιμετωπίσει αυτού του είδους την κατάσταση. Ρωτούσε επίσης κατά πόσο είχαν τηρηθεί σχετικά οι διατάξεις του άρθρου 11 παράγραφος 3 του βασικού κανονισμού.

               (31)

               Η Επιτροπή επαλήθευσε όλα τα σχετικά και δεόντως τεκμηριωμένα στοιχεία που συγκεντρώθηκαν κατά την έρευνα και τα οποία αποδείκνυαν ότι οι δύο όμιλοι δεν συνδέονταν πλέον, όπως επίσης και τα στοιχεία που αφορούσαν τη λειτουργία του κάθε ομίλου, τόσο πριν όσο και μετά τη διακοπή της σχέσης. Τα στοιχεία αυτά επιβεβαιώνουν ότι ο όμιλος έχει αμετακλήτως διαιρεθεί σε δύο ομίλους, γεγονός το οποίο δεν αμφισβητείται από τον όμιλο Wonderful.

               (32)

               Με βάση αυτά τα πραγματικά περιστατικά, η Επιτροπή δεν έχει λόγο να εφαρμόσει το άρθρο 18 του βασικού κανονισμού. Επιπλέον, τα περιστατικά αυτά επιβεβαιώνουν ότι τηρήθηκε το άρθρο 11 παράγραφος 3 του βασικού κανονισμού.

               (33)

               Δεύτερον, ο όμιλος Wonderful ρώτησε αν τηρήθηκε η διάταξη του άρθρου 9 παράγραφος 4 του βασικού κανονισμού σύμφωνα με την οποία «το ύψος του δασμού αντιντάμπινγκ δεν επιτρέπεται να υπερβαίνει το περιθώριο ντάμπινγκ που έχει διαπιστωθεί», επειδή κατά την παρούσα έρευνα επαληθεύτηκαν νέες εξαγωγικές τιμές και κανονικές αξίες της ανάλογης χώρας.

               (34)

               Όπως προαναφέρεται στις αιτιολογικές σκέψεις 24 έως 27, η έρευνα αποκάλυψε ότι η λειτουργία του κάθε ομίλου δεν άλλαξε μετά τη διακοπή της σχέσης. Όπως επίσης εξηγήθηκε στην ανακοίνωση για την έναρξη της διαδικασίας, στην προκειμένη περίπτωση δεν χρειάστηκε να υπολογιστούν νέα περιθώρια ντάμπινγκ. Τηρήθηκε η διάταξη του άρθρου 9 παράγραφος 4 του βασικού κανονισμού, δεδομένου ότι το ύψος του δασμού αντιντάμπινγκ δεν υπερβαίνει το περιθώριο ντάμπινγκ, όπως αυτό είχε καθοριστεί στην αρχική έρευνα. Το γεγονός ότι οι νέες εξαγωγικές τιμές και οι κανονικές αξίες της ανάλογης χώρας επαληθεύτηκαν επίσης κατά την παρούσα έρευνα δεν μεταβάλλει το συμπέρασμα αυτό.

               (35)

               Τέλος, ο όμιλος Wonderful υποστήριξε ότι «η χορήγηση ατομικών περιθωρίων σε επιχειρήσεις που κάποτε συνδέονταν αλλά που η σχέση τους έχει διακοπεί» δημιουργεί επικίνδυνο προηγούμενο και δίνει τη δυνατότητα σε ομίλους εταιρειών να αλλοιώνουν τα μέτρα εμπορικής άμυνας.

               (36)

               Η Επιτροπή διαφώνησε με τον ισχυρισμό αυτό. Κάθε επανεξέταση διεξάγεται αυτοτελώς, βάσει των στοιχείων της έρευνας και όχι βάσει εικασιών, και, όταν οι εταιρείες δεν συνδέονται μεταξύ τους, δικαιούνται τον ατομικό τους δασμό, όπως ορίζεται στο άρθρο 9 παράγραφος 5 του βασικού κανονισμού.

               (37)

               Η ένωση του κλάδου παραγωγής της ΕΕ Cerame-Unie (CET) ισχυρίστηκε ότι η λήξη της μετοχικής σχέσης δεν συνεπάγεται ότι μπορεί να αποκλειστεί δυνατότητα καταστρατήγησης των μέτρων μέσω του ομίλου με τον χαμηλότερο δασμό. Για να εξηγήσει τον ισχυρισμό της, η CET επισήμανε ότι ο χρόνος κατά τον οποίο χωρίστηκαν οι δύο όμιλοι συνέπεσε με την επιβολή των προσωρινών μέτρων της αρχικής έρευνας και ότι οι δύο όμιλοι δεν είχαν συζητήσει ενδεχόμενο χωρισμού τους πριν από την έναρξη της αρχικής έρευνας. Κατά την αρχική έρευνα οι όμιλοι συνδέονταν και, γι' αυτό, η CET ισχυρίστηκε ότι ο όμιλος Gani και ο όμιλος Wonderful είχαν πρόσβαση ο ένας στα στοιχεία του άλλου.

               (38)

               Ωστόσο η CET δεν προσκόμισε αποδεικτικά στοιχεία για να στηρίξει τους ισχυρισμούς αυτούς. Επιπλέον, η Επιτροπή είναι υποχρεωμένη τώρα να επιβάλει ατομικούς δασμούς σε καθέναν από τους δύο ομίλους, αφού αποδείχτηκε ότι δεν συνδέονται πλέον μεταξύ τους. Η Επιτροπή δεν δικαιούται να θεωρεί δύο νομικά διαχωρισμένους εταιρικούς ομίλους ως συνδεδεμένους με σκοπό την επιβολή ενιαίου δασμολογικού συντελεστή μόνο και μόνο επειδή υπάρχει η πιθανότητα να συνεργάζονται μεταξύ τους οι δύο όμιλοι.

               (39)

               Η CET υποστήριξε ότι αν οι επιχειρηματικές δραστηριότητες των δύο ομίλων είχαν παραμείνει αμετάβλητες, όπως ανακοινώθηκε, τότε και ο κίνδυνος καταστρατήγησης μεταξύ των δύο ομίλων πρέπει να παρέμεινε αμετάβλητος.

               (40)

               Η Επιτροπή απέρριψε αυτό το επιχείρημα. Ο μόνος λόγος για τον οποίο οι δύο όμιλοι είχαν αντιμετωπιστεί ως ένας κατά την αρχική έρευνα ήταν ο ιδιοκτησιακός δεσμός, που τώρα έχει εκλείψει.

               (41)

               Η CET επίσης σημείωσε ότι οι τόποι στους οποίους βρίσκονται οι παραγωγικές εγκαταστάσεις των δύο εταιρειών είναι σχετικά κοντά ο ένας στον άλλον, γεγονός που διευκολύνει σχετικά την πρακτική καταστρατήγηση των μέτρων.

               (42)

               Η Επιτροπή απέρριψε και αυτό το επιχείρημα. Πράγματι, δεν υπάρχει νομική βάση για να επιβληθεί ο ίδιος δασμός σε μη συνδεδεμένες εταιρείες, μόνο και μόνο επειδή οι εταιρείες βρίσκονται σχετικά κοντά η μια στην άλλη και, επομένως, η καταστρατήγηση είναι ευκολότερη. Είναι σύνηθες στη Λαϊκή Δημοκρατία της Κίνας να βρίσκονται πολλοί παραγωγοί ενός συγκεκριμένου προϊόντος σε μία πόλη ή σε μία περιοχή.

               (43)

               Με βάση τα παραπάνω, οι παρατηρήσεις που υποβλήθηκαν μετά την κοινοποίηση δεν μετέβαλαν το συμπέρασμα της αιτιολογικής σκέψης 28. Συνεπώς, τα χωριστά περιθώρια ντάμπινγκ που υπολογίστηκαν κατά την αρχική έρευνα θα πρέπει να επιβληθούν ως ατομικοί δασμοί. Τα εν λόγω περιθώρια ντάμπινγκ είναι 13,9 % για τον όμιλο Gani και 32,0 % για τον όμιλο Wonderful.

               (44)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο πίνακας του άρθρου 1 παράγραφος 2 του εκτελεστικού κανονισμού (ΕΕ) αριθ. 917/2011 του Συμβουλίου τροποποιείται ως εξής:

               —

               Διαγράφεται από τον πίνακα η ακόλουθη σειρά:

                              Εταιρεία

                              Δασμός

                              Πρόσθετος κωδικός TARIC

                              «Dongguan City Wonderful Ceramics Industrial Park Co., Ltd· Guangdong Jiamei Ceramics Co., Ltd· Qingyuan Gani Ceramics Co. Ltd· Foshan Gani Ceramics Co. Ltd

                              26,3 %

                              B011»

               —

               Προστίθενται στον πίνακα οι ακόλουθες σειρές:

                              Εταιρεία

                              Δασμός

                              Πρόσθετος κωδικός TARIC

                              «Dongguan City Wonderful Ceramics Industrial Park Co., Ltd· Guangdong Jiamei Ceramics Co., Ltd

                              32,0 %

                              B938

                              Qingyuan Gani Ceramics Co. Ltd· Foshan Gani Ceramics Co. Ltd

                              13,9 %

                              B939»

         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 22.12.2009, σ. 51.

      (2)  Εκτελεστικός κανονισμός (ΕΕ) αριθ. 917/2011 του Συμβουλίου, της 12ης Σεπτεμβρίου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας (ΕΕ L 238 της 15.9.2011, σ. 1).

      (3)  ΕΕ C 28 της 31.1.2014, σ. 11.


title: Εκτελεστικός κανονισμός (ΕΕ) 2015/1078 της Επιτροπής, της 3ης Ιουλίου 2015, για την τροποποίηση του κανονισμού (ΕΕ) αριθ. 37/2010 όσον αφορά την ουσία «κλοδρονικό οξύ (με τη μορφή δινατρίου άλατος)» (Κείμενο που παρουσιάζει ενδιαφέρον για τον ΕΟΧ)

text:
               4.7.2015

               EL

               Επίσημη Εφημερίδα της Ευρωπαϊκής Ένωσης

               L 175/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1078 ΤΗΣ ΕΠΙΤΡΟΠΉΣ
   της 3ης Ιουλίου 2015
   για την τροποποίηση του κανονισμού (ΕΕ) αριθ. 37/2010 όσον αφορά την ουσία «κλοδρονικό οξύ (με τη μορφή δινατρίου άλατος)»
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17,
   Έχοντας υπόψη τη γνώμη του Ευρωπαϊκού Οργανισμού Φαρμάκων, που διατυπώθηκε από την επιτροπή κτηνιατρικών φαρμάκων,
   Εκτιμώντας τα ακόλουθα:

               (1)

               Το άρθρο 17 του κανονισμού (ΕΚ) αριθ. 470/2009 ορίζει ότι το ανώτατο όριο καταλοίπων (στο εξής «ΑΟΚ») για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για ζώα παραγωγής τροφίμων ή σε βιοκτόνα προϊόντα που χρησιμοποιούνται στη ζωοτεχνία θα καθοριστεί σε κανονισμό.

               (2)

               Ο πίνακας 1 του παραρτήματος του κανονισμού (ΕΕ) αριθ. 37/2010 της Επιτροπής (2) περιλαμβάνει τις φαρμακολογικά δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης.

               (3)

               Το κλοδρονικό οξύ (με τη μορφή δινατρίου άλατος) δεν περιλαμβάνεται στον πίνακα αυτό.

               (4)

               Έχει υποβληθεί αίτηση στον Ευρωπαϊκό Οργανισμό Φαρμάκων (στο εξής «EMA») για τον καθορισμό ΑΟΚ για το κλοδρονικό οξύ (με τη μορφή δινατρίου άλατος) σε ιπποειδή.

               (5)

               Ο EMA, με βάση τη γνώμη της επιτροπής κτηνιατρικών φαρμάκων, συνέστησε ότι η κατάρτιση ανώτατων ορίων καταλοίπων για κλοδρονικό δινάτριο σε ιπποειδή δεν είναι αναγκαία για την προστασία της υγείας του ανθρώπου, υπό την προϋπόθεση ότι η ουσία δεν χρησιμοποιείται σε ζώα που παράγουν γάλα για κατανάλωση από τον άνθρωπο.

               (6)

               Σύμφωνα με το άρθρο 5 του κανονισμού (ΕΚ) αριθ. 470/2009, ο Ευρωπαϊκός Οργανισμός Φαρμάκων πρέπει να μελετά τη δυνατότητα χρήσης των ΑΟΚ που έχουν καθοριστεί για μια φαρμακολογικά δραστική ουσία σε ένα συγκεκριμένο τρόφιμο, για άλλο τρόφιμο που παράγεται από το ίδιο είδος ή των ΑΟΚ που έχουν καθοριστεί για μια φαρμακολογικά δραστική ουσία σε ένα ή περισσότερα είδη, για άλλα είδη.

               (7)

               Ο EMA έκρινε ότι η παρεκβολή του ΑΟΚ για κλοδρονικό οξύ (με τη μορφή δινατρίου άλατος) για ιπποειδή σε άλλα είδη παραγωγής τροφίμων δεν είναι κατάλληλη, καθώς με βάση την προτεινόμενη ένδειξη και τον τρόπο δράσης δεν είναι πιθανό ότι η εν λόγω δραστική ουσία θα πρέπει να χρησιμοποιείται σε οποιαδήποτε είδη τροφίμων εκτός των αλόγων.

               (8)

               Επομένως, ο πίνακας 1 του παραρτήματος του κανονισμού (ΕΕ) αριθ. 37/2010 πρέπει να τροποποιηθεί αναλόγως.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 2 Σεπτεμβρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 152 της 16.6.2009, σ. 11.

      (2)  Κανονισμός (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (ΕΕ L 15 της 20.1.2010, σ. 1).

      ΠΑΡΑΡΤΗΜΑ
      Στον πίνακα 1 του παραρτήματος του κανονισμού (ΕΕ) αριθ. 37/2010 εισάγεται κατ' αλφαβητική σειρά η ακόλουθη ουσία:

                     Φαρμακολογικώς δραστική ουσία

                     Κατάλοιπο-δείκτης

                     Ζωικά είδη

                     AOK

                     Ιστοί-στόχοι

                     Άλλες διατάξεις [σύμφωνα με το άρθρο 14 παράγραφος 7 του κανονισμού (ΕΚ) αριθ. 470/2009]

                     Θεραπευτική ταξινόμηση

                     «Κλοδρονικό οξύ (με τη μορφή δινατρίου άλατος)

                     ΑΝΕΥ ΑΝΤΙΚΕΙΜΕΝΟΥ

                     Ιπποειδή

                     Δεν απαιτείται ΑΟΚ

                     ΑΝΕΥ ΑΝΤΙΚΕΙΜΕΝΟΥ

                     Να μη χρησιμοποιείται σε ζώα που παράγουν γάλα για κατανάλωση από τον άνθρωπο

                     Μυοσκελετικό σύστημα/φάρμακα για τη θεραπεία ασθενειών των οστών»


title: Εκτελεστικός κανονισμός (ΕΕ) αριθ. 364/2010 του Συμβουλίου, της 26ης Απριλίου 2010 , για τροποποίηση του κανονισμού (ΕΚ) αριθ. 1487/2005 για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υφασμάτων από ίνες συνεχείς από πολυεστέρα, καταγωγής Λαϊκής Δημοκρατίας της Κίνας

text:
               29.4.2010

               EL

               Επίσημη Εφημερίδα της Ευρωπαϊκής Ένωσης

               L 107/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 364/2010 ΤΟΥ ΣΥΜΒΟΥΛΊΟΥ
   της 26ης Απριλίου 2010
   για τροποποίηση του κανονισμού (ΕΚ) αριθ. 1487/2005 για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υφασμάτων από ίνες συνεχείς από πολυεστέρα, καταγωγής Λαϊκής Δημοκρατίας της Κίνας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9,
   το άρθρο 2 του κανονισμού (ΕΚ) αριθ. 1487/2005 (2),
   την πρόταση που υπέβαλε η Ευρωπαϊκή Επιτροπή, κατόπιν διαβουλεύσεων με τη συμβουλευτική επιτροπή,
   Εκτιμώντας τα ακόλουθα:
   1.   ΙΣΧΥΟΝΤΑ ΜΕΤΡΑ

               (1)

               Με τον κανονισμό (ΕΚ) αριθ. 1487/2005, το Συμβούλιο επέβαλε οριστικό δασμό αντιντάμπινγκ στις εισαγωγές στην Ευρωπαϊκή Ένωση υφαντών υφασμάτων από νήμα συνεχών συνθετικών ινών τα οποία περιέχουν τουλάχιστον 85 % κατά βάρος ελαστικοποιημένα και/ή μη ελαστικοποιημένα νήματα από πολυεστέρα, βαμμένα (έστω και με λευκή βαφή) ή τυπωμένα, καταγωγής Λαϊκής Δημοκρατίας της Κίνας, και τα οποία υπάγονται σήμερα στους κωδικούς ΣΟ ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90, ex 5407 69 10 και ex 5407 69 90 («το υπό εξέταση προϊόν»).

               (2)

               Λόγω του μεγάλου αριθμού των συνεργασθέντων μερών, κατά τη διάρκεια της έρευνας που οδήγησε στην επιβολή των μέτρων επελέγη δείγμα κινέζων παραγωγών-εξαγωγέων.

               (3)

               Στις εταιρείες που επιλέχθηκαν για το δείγμα επιβλήθηκαν οι ατομικοί δασμολογικοί συντελεστές που είχαν προσδιοριστεί κατά την έρευνα. Στις συνεργασθείσες εταιρείες που δεν συμπεριλήφθηκαν στο δείγμα και στις οποίες χορηγήθηκε καθεστώς οικονομίας της αγοράς («ΚΟΑ»), σύμφωνα με τις διατάξεις του άρθρου 2 παράγραφος 7 στοιχείο γ) του κανονισμού (ΕΚ) αριθ. 384/96 του Συμβουλίου (3), επιβλήθηκε ο σταθμισμένος μέσος δασμός ύψους 14,1 % που είχε καθοριστεί για τις εταιρείες που συμπεριλήφθηκαν στο δείγμα και για τις οποίες αναγνωρίστηκε ΚΟΑ. Στις συνεργασθείσες εταιρείες που δεν συμπεριλήφθηκαν στο δείγμα και στις οποίες χορηγήθηκε ατομική μεταχείριση («ΑΜ»), σύμφωνα με τις διατάξεις του άρθρου 9 παράγραφος 5 του ίδιου κανονισμού, επιβλήθηκε ο σταθμισμένος μέσος δασμός ύψους 37,1 % ο οποίος είχε καθοριστεί για τις εταιρείες που συμπεριλήφθηκαν στο δείγμα και στις οποίες χορηγήθηκε ΑΜ. Σε όλες τις άλλες εταιρείες σε εθνικό επίπεδο επιβλήθηκε δασμός ύψους 56,2 %.

               (4)

               Έπειτα από νέα έρευνα κατά των απορροφήσεων, σύμφωνα με το άρθρο 12 του κανονισμού (ΕΚ) αριθ. 384/96, το Συμβούλιο, με τον κανονισμό (ΕΚ) αριθ. 1087/2007 (4), αύξησε τον δασμό που εφαρμόζεται στη χώρα σε 74,8 %. Επιπλέον, στους κινέζους παραγωγούς-εξαγωγείς με ατομικούς δασμολογικούς συντελεστές που δεν συνεργάστηκαν στην έρευνα επιβλήθηκαν υψηλότεροι δασμοί αντιντάμπινγκ, σύμφωνα με τις διατάξεις του άρθρου 12 παράγραφος 3 του κανονισμού (ΕΚ) αριθ. 384/96.

               (5)

               Το άρθρο 2 του κανονισμού (ΕΚ) αριθ. 1487/2005 παρέχει στους κινέζους παραγωγούς-εξαγωγείς που πληρούν τα τέσσερα κριτήρια τα οποία ορίζονται στο εν λόγω άρθρο τη δυνατότητα να τύχουν της ίδιας μεταχείρισης με αυτή που ορίζεται στην αιτιολογική σκέψη 3 όσον αφορά τις συνεργασθείσες εταιρείες που δεν περιλαμβάνονται στο δείγμα («μεταχείριση νέου παραγωγού-εξαγωγέα» ή «ΜΝΠΕ»).

         2.   ΑΙΤΗΣΗ ΝΕΩΝ ΠΑΡΑΓΩΓΩΝ-ΕΞΑΓΩΓΕΩΝ

               (6)

               Μια ομάδα εταιρειών αποτελούμενη από δύο συνδεδεμένες εταιρείες, συγκεκριμένα την AlbaChiara Printing and Dyeing (Jiaxing) Co. Ltd. και την Jiaxing E. Boselli Textile Trading Co. Ltd. («ο αιτών»), ζήτησε να της χορηγηθεί ΜΝΠΕ.

               (7)

               Διενεργήθηκε εξέταση για να ερευνηθεί κατά πόσον ο αιτών πληροί τα κριτήρια προκειμένου να του χορηγηθεί η ΜΝΠΕ, όπως αυτά ορίζονται στο άρθρο 2 του κανονισμού (ΕΚ) αριθ. 1487/2005, επαληθεύοντας τα ακόλουθα:

                           α)

                           δεν εξήγαγε το υπό εξέταση προϊόν στην Ευρωπαϊκή Ένωση κατά την περίοδο έρευνας στην οποία βασίζονται τα μέτρα (1η Απριλίου 2003 έως 31η Μαρτίου 2004) («πρώτο κριτήριο»)·

                           β)

                           δεν συνδέεται με κανέναν από τους εξαγωγείς ή παραγωγούς στη Λαϊκή Δημοκρατία της Κίνας οι οποίοι υπόκεινται σε μέτρα αντιντάμπινγκ που επιβλήθηκαν με τον εν λόγω κανονισμό («δεύτερο κριτήριο»)·

                           γ)

                           έχει πραγματοποιήσει εξαγωγές του υπό εξέταση προϊόντος στην Ευρωπαϊκή Ένωση μετά την περίοδο έρευνας στην οποία βασίζονται τα μέτρα ή έχει αμετάκλητη συμβατική υποχρέωση να εξαγάγει σημαντική ποσότητα του υπό εξέταση προϊόντος στην Ευρωπαϊκή Ένωση («τρίτο κριτήριο»)·

                           δ)

                           λειτουργεί υπό συνθήκες οικονομίας της αγοράς οι οποίες ορίζονται στο άρθρο 2 παράγραφος 7 στοιχείο γ) του βασικού κανονισμού ή, εναλλακτικά, πληροί τις προϋποθέσεις για την επιβολή ατομικού δασμού σύμφωνα με το άρθρο 9 παράγραφος 5 του βασικού κανονισμού («τέταρτο κριτήριο»).

               (8)

               Εστάλησαν ερωτηματολόγια στον αιτούντα ζητώντας του να αποδείξει με στοιχεία ότι πληροί το πρώτο, το δεύτερο και το τρίτο κριτήριο.

               (9)

               Δεδομένου ότι, σύμφωνα με το τέταρτο κριτήριο, οι αιτούντες πρέπει να υποβάλουν αίτηση για να τύχουν ΚΟΑ και/ή ΑΜ, η Επιτροπή απέστειλε στον αιτούντα έντυπα αιτήσεων για ΚΟΑ και ΑΜ. Ο αιτών ζήτησε ΚΟΑ δυνάμει του άρθρου 2 παράγραφος 7 του βασικού κανονισμού.

               (10)

               Εν συντομία, και για διευκόλυνση της αναφοράς, τα κριτήρια ΚΟΑ συνοψίζονται κατωτέρω:

                           α)

                           οι επιχειρηματικές αποφάσεις και το κόστος λαμβάνονται σε συνάρτηση με τις ενδείξεις της αγοράς και χωρίς σημαντική κρατική παρέμβαση· και το κόστος των σημαντικότερων εισροών αντικατοπτρίζει σε μεγάλο βαθμό τις τιμές της αγοράς·

                           β)

                           οι εταιρείες διαθέτουν ένα σαφές σύνολο βασικών λογιστικών βιβλίων τα οποία ελέγχονται από ανεξάρτητη αρχή σύμφωνα με τα διεθνή λογιστικά πρότυπα (5) και εφαρμόζονται για κάθε σκοπό·

                           γ)

                           δεν παρατηρούνται σημαντικές στρεβλώσεις οφειλόμενες στη μετάβαση από το παλαιότερο καθεστώς της ελεγχόμενης οικονομίας·

                           δ)

                           η ασφάλεια δικαίου και η σταθερότητα διασφαλίζονται μέσω της νομοθεσίας περί πτωχεύσεως και ιδιοκτησιακού καθεστώτος·

                           ε)

                           οι μετατροπές του συναλλάγματος πραγματοποιούνται με τις ισοτιμίες της αγοράς.

               (11)

               Οι παραγωγοί-εξαγωγείς που πληρούν τα κριτήρια που αναφέρονται στην αιτιολογική σκέψη 7 μπορούν, σύμφωνα με το άρθρο 2 του κανονισμού (ΕΚ) αριθ. 1487/2005, να τύχουν είτε του δασμολογικού συντελεστή 14,1 %, ο οποίος εφαρμόζεται στις εταιρείες στις οποίες χορηγήθηκε ΚΟΑ σύμφωνα με το άρθρο 2 παράγραφος 7 στοιχείο γ) του κανονισμού (ΕΚ) αριθ. 384/96, είτε του σταθμισμένου μέσου δασμολογικού συντελεστή ύψους 37,1 % ο οποίος εφαρμόζεται στις εταιρείες στις οποίες χορηγήθηκε ΑΤ σύμφωνα με το άρθρο 9 παράγραφος 5 του ίδιου κανονισμού.

               (12)

               Η Ευρωπαϊκή Επιτροπή αναζήτησε και επαλήθευσε όλες τις πληροφορίες που έκρινε αναγκαίες για να διαπιστώσει αν πληρούνται τα τέσσερα κριτήρια που προβλέπονται στο άρθρο 2 του κανονισμού (ΕΚ) αριθ. 1487/2005. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών:

                           —

                           AlbaChiara Printing and Dyeing (Jiaxing) Co. Ltd., Jiaxing,

                           —

                           Jiaxing E. Boselli Textile Trading Co. Ltd., Jiaxing.

         3.   ΠΟΡΙΣΜΑΤΑ

               (13)

               Ο αιτών έχει υποβάλει στοιχεία που αποδεικνύουν ότι πληροί και τα τέσσερα κριτήρια που αναφέρονται στην αιτιολογική σκέψη 7. Ο αιτών μπόρεσε πράγματι να αποδείξει ότι i) δεν εξήγαγε το υπό εξέταση προϊόν στην Ευρωπαϊκή Ένωση κατά την περίοδο από 1ης Απριλίου 2003 έως 31ης Μαρτίου 2004 ii) δεν συνδέεται με εξαγωγείς ή παραγωγούς στη Λαϊκή Δημοκρατία της Κίνας οι οποίοι υπόκεινται σε μέτρα αντιντάμπινγκ που έχουν επιβληθεί σύμφωνα με τον κανονισμό (ΕΚ) αριθ. 1487/2005· iii) έχει πράγματι εξαγάγει σημαντική ποσότητα του υπό εξέταση προϊόντος στην Ευρωπαϊκή Ένωση από το 2008· iv) πληροί όλες τις απαιτήσεις για τη χορήγηση ΚΟΑ και μπορεί επομένως να τύχει ατομικού δασμού σύμφωνα με το άρθρο 2 παράγραφος 7 στοιχείο γ) του βασικού κανονισμού. Ως εκ τούτου, μπορεί να χορηγηθεί στον αιτούντα ο σταθμισμένος μέσος δασμολογικός συντελεστής που ισχύει για τις συνεργασθείσες εταιρείες οι οποίες δεν περιλαμβάνονται στο δείγμα και στις οποίες χορηγήθηκε ΚΟΑ (δηλαδή 14,1 %) σύμφωνα με το άρθρο 2 του κανονισμού (ΕΚ) αριθ. 1487/2005 και θα πρέπει αυτός να προστεθεί στον κατάλογο των παραγωγών-εξαγωγέων που περιλαμβάνεται στο άρθρο 1 παράγραφος 2 του εν λόγω κανονισμού.

         4.   ΤΡΟΠΟΠΟΙΗΣΗ ΤΟΥ ΚΑΤΑΛΟΓΟΥ ΤΩΝ ΕΤΑΙΡΕΙΩΝ ΣΤΙΣ ΟΠΟΙΕΣ ΕΦΑΡΜΟΖΟΝΤΑΙ ΑΤΟΜΙΚΟΙ ΔΑΣΜΟΛΟΓΙΚΟΙ ΣΥΝΤΕΛΕΣΤΕΣ

               (14)

               Λαμβανομένων υπόψη των πορισμάτων της έρευνας που αναφέρονται στην αιτιολογική σκέψη 13, συνάγεται το συμπέρασμα ότι οι εταιρείες AlbaChiara Printing and Dyeing (Jiaxing) Co. Ltd. και Jiaxing E. Boselli Textile Trading Co. Ltd. πρέπει να προστεθούν στον κατάλογο των μεμονωμένων επιχειρήσεων που αναφέρονται στο άρθρο 1 παράγραφος 2 του κανονισμού (ΕΚ) αριθ. 1487/2005 με δασμολογικό συντελεστή 14,1 %.

               (15)

               Ο αιτών και ο κλάδος παραγωγής της Ένωσης ενημερώθηκαν σχετικά με τα πορίσματα της έρευνας και είχαν τη δυνατότητα να υποβάλουν τις παρατηρήσεις τους. Δεν υποβλήθηκαν πρόσθετες πληροφορίες οι οποίες θα επέτρεπαν την εξαγωγή διαφορετικών συμπερασμάτων όσον αφορά τον αιτούντα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 1 παράγραφος 2 του κανονισμού (ΕΚ) αριθ. 1487/2005 τροποποιείται με την προσθήκη των ακόλουθων εταιρειών στον πίνακα των εταιρειών με ατομικούς δασμολογικούς συντελεστές:

                  Εταιρεία

                  Οριστικός δασμός αντιντάμπινγκ

                  Πρόσθετος κωδικός Ταric

                  «AlbaChiara Printing and Dyeing (Jiaxing) Co. Ltd

                  14,1 %

                  A617

                  Jiaxing E. Boselli Textile Trading Co. Ltd.

                  14,1 %

                  A617»

   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 26 Απριλίου 2010.

            Για το Συμβούλιο

            Η Πρόεδρος

         C. ASHTON

      (1)  ΕΕ L 343 της 22.12.2009, σ. 51.

      (2)  ΕΕ L 240 της 16.9.2005, σ. 1.

      (3)  ΕΕ L 56 της 6.3.1996, σ. 1.

      (4)  ΕΕ L 246 της 21.9.2007, σ. 1.

      (5)  Ο όρος «διεθνή λογιστικά πρότυπα» αναφέρεται σε όλα τα σημαντικότερα διεθνή λογιστικά πρότυπα, συμπεριλαμβανομένων των Γενικώς Αποδεκτών Λογιστικών Αρχών (GAAP) των ΗΠΑ και των εργασιών του Ιδρύματος της Επιτροπής Διεθνών Λογιστικών Προτύπων (IASCF) που πραγματοποιεί το Συμβούλιο Διεθνών Λογιστικών Προτύπων (IASB) και το οποίο περιλαμβάνει το Πλαίσιο του Συμβουλίου Διεθνών Λογιστικών Προτύπων (IASBF), το Διεθνές Λογιστικό Πρότυπο (IAS), τα Διεθνή Πρότυπα Χρηματοοικονομικής Πληροφόρησης (IFRS) και τις δημοσιεύσεις της Επιτροπής Ερμηνειών των Διεθνών Προτύπων Χρηματοοικονομικής Πληροφόρησης (IFRIC).


title: Εκτελεστικός κανονισμός (ΕΕ) αριθ. 915/2013 της Επιτροπής, της 23ης Σεπτεμβρίου 2013 , για την τροποποίηση του κανονισμού (ΕΚ) αριθ. 314/2004 του Συμβουλίου για ορισμένα περιοριστικά μέτρα σχετικά με τη Ζιμπάμπουε

text:
               24.9.2013

               EL

               Επίσημη Εφημερίδα της Ευρωπαϊκής Ένωσης

               L 252/23

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 915/2013 ΤΗΣ ΕΠΙΤΡΟΠΉΣ
   της 23ης Σεπτεμβρίου 2013
   για την τροποποίηση του κανονισμού (ΕΚ) αριθ. 314/2004 του Συμβουλίου για ορισμένα περιοριστικά μέτρα σχετικά με τη Ζιμπάμπουε
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 314/2004 του Συμβουλίου, της 19ης Φεβρουαρίου 2004, για ορισμένα περιοριστικά μέτρα σχετικά με τη Ζιμπάμπουε (1), και ιδίως το άρθρο 11 στοιχείο β),
   Εκτιμώντας τα ακόλουθα:

               (1)

               Το παράρτημα ΙΙΙ του κανονισμού (ΕΚ) αριθ. 314/2004 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Η απόφαση 2011/101/ΚΕΠΠΑ του Συμβουλίου, της 15ης Φεβρουαρίου 2011, σχετικά με περιοριστικά μέτρα κατά της Ζιμπάμπουε (2) επισημαίνει τα φυσικά και νομικά πρόσωπα στα οποία πρέπει να εφαρμοστούν οι περιορισμοί, σύμφωνα με το άρθρο 5 της εν λόγω απόφασης, και ο κανονισμός (ΕΚ) αριθ. 314/2004 επιβεβαιώνει την απόφαση αυτή στον βαθμό που απαιτείται η ανάληψη δράσης στο επίπεδο της Ένωσης.

               (3)

               Στις 23 Σεπτεμβρίου 2013, το Συμβούλιο αποφάσισε να αφαιρέσει μια καταχώριση από τον κατάλογο των προσώπων και οντοτήτων ως προς τα οποία θα πρέπει να ισχύουν οι περιορισμοί. Το παράρτημα ΙΙΙ του κανονισμού (ΕΚ) αριθ. 314/2004 θα πρέπει να τροποποιηθεί για να διασφαλιστεί η συνοχή με την εν λόγω απόφαση του Συμβουλίου.

               (4)

               Ως εκ τούτου, ο κανονισμός (ΕΚ) αριθ. 314/2004 θα πρέπει να τροποποιηθεί αναλόγως.

               (5)

               Ο παρών κανονισμός πρέπει να τεθεί σε ισχύ την ημέρα που έπεται της ημερομηνίας δημοσίευσής του, ώστε να διασφαλιστεί η αποτελεσματικότητα των μέτρων που προβλέπονται σε αυτόν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 314/2004 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Σεπτεμβρίου 2013.

            Για την Επιτροπή, εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 55 της 24.2.2004, σ. 1.

      (2)  ΕΕ L 42 της 16.2.2011, σ. 6-23.

      ΠΑΡΑΡΤΗΜΑ
      Το παράρτημα III του κανονισμού (ΕΚ) αριθ. 314/2004 τροποποιείται ως εξής:
      Η ακόλουθη καταχώριση διαγράφεται από τον κατάλογο υπό τον τίτλο «ΙΙ. Οντότητες»

                     «(11)

                     Zimbabwe Mining Development Corporation

                     90 Mutare Road, PO Box 2628, Harare, Zimbabwe.

                     Συνδέεται με τη μερίδα της κυβέρνησης που ανήκει στο ZANU-PF. Υπεύθυνος για την ZMDC είναι ο Υπουργός Ορυχείων και Ανάπτυξης των Εξορυκτικών Δραστηριοτήτων του ZANU-PF.»


title: Εκτελεστικός κανονισμός (ΕΕ) 2017/1269 της Επιτροπής, της 13ης Ιουλίου 2017, για την τροποποίηση του εκτελεστικού κανονισμού (ΕΕ) 2015/949 όσον αφορά τη διαγραφή των αραχίδων (αράπικων φιστικιών) από τις Ηνωμένες Πολιτείες της Αμερικής από τον κατάλογο των εγκεκριμένων ελέγχων πριν από την εξαγωγή όσον αφορά τις αφλατοξίνες (Κείμενο που παρουσιάζει ενδιαφέρον για τον ΕΟΧ )

text:
               14.7.2017

               EL

               Επίσημη Εφημερίδα της Ευρωπαϊκής Ένωσης

               L 183/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1269 ΤΗΣ ΕΠΙΤΡΟΠΉΣ
   της 13ης Ιουλίου 2017
   για την τροποποίηση του εκτελεστικού κανονισμού (ΕΕ) 2015/949 όσον αφορά τη διαγραφή των αραχίδων (αράπικων φιστικιών) από τις Ηνωμένες Πολιτείες της Αμερικής από τον κατάλογο των εγκεκριμένων ελέγχων πριν από την εξαγωγή όσον αφορά τις αφλατοξίνες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 23,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) 2015/949 της Επιτροπής (2) εγκρίνει τους ελέγχους που διενεργούνται από τρίτες χώρες σε ορισμένα τρόφιμα, πριν από την εξαγωγή τους, όσον αφορά την παρουσία ορισμένων μυκοτοξινών.

               (2)

               Το άρθρο 23 του κανονισμού (ΕΚ) αριθ. 882/2004 προβλέπει ότι μπορεί να εγκριθεί η διενέργεια συγκεκριμένων ελέγχων πριν από την εξαγωγή από τρίτη χώρα σε ζωοτροφές και τρόφιμα αμέσως πριν από την εξαγωγή τους προς την Ευρωπαϊκή Ένωση, με σκοπό να επιβεβαιωθεί ότι τα εξαγόμενα προϊόντα συμμορφώνονται προς τις απαιτήσεις της Ένωσης. Η έγκριση αυτή μπορεί να χορηγηθεί προς τρίτη χώρα μόνον αφότου έχει καταδειχθεί από έλεγχο της Ευρωπαϊκής Ένωσης ότι οι ζωοτροφές ή τα τρόφιμα που εξάγονται προς την Ευρωπαϊκή Ένωση πληρούν τις απαιτήσεις της Ένωσης ή ισοδύναμες απαιτήσεις και ότι οι έλεγχοι που διενεργούνται στην τρίτη χώρα πριν από την αποστολή κρίνονται επαρκώς αποδοτικοί και αποτελεσματικοί ώστε να αντικαταστήσουν ή να μειώσουν τους ελέγχους των εγγράφων, της ταυτότητας και τους φυσικούς ελέγχους που επιβάλλει η νομοθεσία της ΕΕ. Η έγκριση αυτή των ελέγχων πριν από την εξαγωγή που διενεργούνται από τις αρχές των Ηνωμένων Πολιτειών της Αμερικής (ΗΠΑ) για τις αφλατοξίνες στις αραχίδες χορηγήθηκε από την ΕΕ το 2008.

               (3)

               Από τα μέσα του 2016 έχει παρατηρηθεί αυξημένη συχνότητα περιστατικών μη συμμόρφωσης των ΗΠΑ όσον αφορά την παρουσία αφλατοξινών σε αραχίδες. Οι αρχές των ΗΠΑ ενημερώθηκαν σχετικά και αναλήφθηκαν δεσμεύσεις για την επανόρθωση της κατάστασης. Ωστόσο, παρατηρείται ότι η κατάσταση δεν έχει βελτιωθεί.

               (4)

               Ως εκ τούτου, μπορεί να συναχθεί το συμπέρασμα ότι οι προϋποθέσεις που οδήγησαν στην έγκριση των ελέγχων πριν από την εξαγωγή δεν πληρούνται πλέον και συνεπώς είναι σκόπιμο να αφαιρεθούν οι αραχίδες (αράπικα φιστίκια) από τις ΗΠΑ από τον κατάλογο των εγκεκριμένων ελέγχων πριν από την εξαγωγή. Θα πρέπει να τροποποιηθεί αναλόγως ο εκτελεστικός κανονισμός (ΕΕ) 2015/949.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του εκτελεστικού κανονισμού (ΕΕ) 2015/949 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουλίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 165 της 30.4.2004, σ. 1.

      (2)  Εκτελεστικός κανονισμός (ΕΕ) 2015/949 της Επιτροπής, της 19ης Ιουνίου 2015, για την έγκριση των ελέγχων που διενεργούνται από τρίτες χώρες σε ορισμένα τρόφιμα, πριν από την εξαγωγή τους, όσον αφορά την παρουσία ορισμένων μυκοτοξινών (ΕΕ L 156 της 20.6.2015, σ. 2).

      ΠΑΡΑΡΤΗΜΑ
      Στο παράρτημα I του εκτελεστικού κανονισμού (ΕΕ) 2015/949, η ακόλουθη καταχώριση διαγράφεται:

                     Τρόφιμο

                     Κωδικός ΣΟ

                     Υποδιαίρεση TARIC

                     Χώρα καταγωγής

                     Μυκοτοξίνη

                     Συχνότητα φυσικών ελέγχων (%) κατά την εισαγωγή

                                 «—

                                 Αραχίδες (αράπικα φιστίκια), με κέλυφος

                                 —

                              1202 41 00

                     Ηνωμένες Πολιτείες της Αμερικής

                     Αφλατοξίνες

                     < 1»

                                 —

                                 Αραχίδες (αράπικα φιστίκια), χωρίς κέλυφος

                                 —

                              1202 42 00

                                 —

                                 Αραχίδες (αράπικα φιστίκια), αλλιώς παρασκευασμένα ή διατηρημένα

                                 —

                                 2008 11 91 · 2008 11 96 · 2008 11 98


title: Εκτελεστικός κανονισμός (ΕΕ) αριθ. 643/2011 της Επιτροπής, της 1ης Ιουλίου 2011 , σχετικά με την τροποποίηση του κανονισμού (ΕΕ) αριθ. 642/2010 όσον αφορά τους εισαγωγικούς δασμούς για το σόργο και τη σίκαλη

text:
               2.7.2011

               EL

               Επίσημη Εφημερίδα της Ευρωπαϊκής Ένωσης

               L 175/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 643/2011 ΤΗΣ ΕΠΙΤΡΟΠΉΣ
   της 1ης Ιουλίου 2011
   σχετικά με την τροποποίηση του κανονισμού (ΕΕ) αριθ. 642/2010 όσον αφορά τους εισαγωγικούς δασμούς για το σόργο και τη σίκαλη
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 143, σε συνδυασμό με το άρθρο 4,
   Εκτιμώντας τα ακόλουθα:

               (1)

               Το άρθρο 5 του κανονισμού (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (2) προβλέπει ότι η αντιπροσωπευτική τιμή cif κατά την εισαγωγή που καθορίζεται για την κριθή εφαρμόζεται για τον υπολογισμό των εισαγωγικών δασμών για το σόργο και τη σίκαλη.

               (2)

               Η εξέλιξη της αγοράς για την κριθή και το ελάχιστο βάρος των Ηνωμένων Πολιτειών στην παγκόσμια αγορά του προϊόντος αυτού έχουν ως αποτέλεσμα να μην παρέχεται πλέον κάποια εκτίμηση για την αγορά σόργου από την εν λόγω αγορά. Εξάλλου, οι πηγές πληροφόρησης για την αγορά σόργου είναι απειροελάχιστες ή υπερβολικά αναξιόπιστες ώστε να χρησιμεύουν ως βάση για τον καθορισμό των εισαγωγικών δασμών για το εν λόγω προϊόν. Τέλος, όπως προκύπτει από τις διαθέσιμες πηγές, οι τιμές για το σόργο και τον αραβόσιτο που εξάγονται από τις Ηνωμένες Πολιτείες είναι απολύτως παραπλήσιες οι μεν με τις δε. Κατά συνέπεια, θα πρέπει να εφαρμόζεται για το σόργο η αντιπροσωπευτική τιμή cif κατά την εισαγωγή που υπολογίζεται για τον αραβόσιτο. Θα πρέπει επίσης να διατηρηθεί η ισότητα που υπάρχει σήμερα μεταξύ των δασμών που εφαρμόζονται για τη σίκαλη και εκείνων που εφαρμόζονται για το σόργο.

               (3)

               Θα πρέπει συνεπώς να τροποποιηθεί ο κανονισμός (ΕΕ) αριθ. 642/2010.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 642/2010 τροποποιείται ως εξής:

               1)

               Το άρθρο 5 τροποποιείται ως εξής:

                           α)

                           στην παράγραφο 1, η εισαγωγική φράση αντικαθίσταται από το ακόλουθο κείμενο:
                           «Για τον μαλακό σίτο υψηλής ποιότητας, τον σκληρό σίτο και τον αραβόσιτο που αναφέρονται στο άρθρο 2 παράγραφος 1 του παρόντος κανονισμού, τα στοιχεία που καθορίζουν τις αντιπροσωπευτικές τιμές εισαγωγής cif που αναφέρονται στο άρθρο 136 παράγραφος 2 του κανονισμού (ΕΚ) αριθ. 1234/2007 είναι:»·

                           β)

                           η παράγραφος 4 αντικαθίσταται από το ακόλουθο κείμενο:
                           »4.   Οι αντιπροσωπευτικές τιμές εισαγωγής cif για τον σκληρό σίτο, τον μαλακό σίτο υψηλής ποιότητας και τον αραβόσιτο είναι το άθροισμα των στοιχείων που αναφέρονται στα στοιχεία α), β) και γ) της παραγράφου 1. Οι αντιπροσωπευτικές τιμές εισαγωγής cif για το σόργο και τη σίκαλη είναι εκείνες που υπολογίζονται για τον αραβόσιτο.«.

               2)

               Το παράρτημα III αντικαθίσταται από το κείμενο του παραρτήματος του παρόντος κανονισμού.

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Ιουλίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 187 της 21.7.2010, σ. 5.

      ΠΑΡΑΡΤΗΜΑ

            «ΠΑΡΑΡΤΗΜΑ III

               Χρηματιστήρια διαμόρφωσης τιμών και ποικιλίες αναφοράς

                        Προϊόν

                        Μαλακός σίτος

                        Σκληρός σίτος

                        Αραβόσιτος

                        Ποιοτικός τύπος

                        Υψηλή

                        Ποικιλία αναφοράς (τύπος και μέγεθος) που λαμβάνεται υπόψη για τη διαμόρφωση τιμών στο χρηματιστήριο

                        Hard Red Spring αριθ. 2

                        Hard Amber Durum αριθ. 2

                        Yellow Corn αριθ. 3

                        Διαμόρφωση τιμών στο χρηματιστήριο

                        Minneapolis
                        Grain Exchange

                        Minneapolis
                        Grain Exchange (1)

                        Chicago Board of Trade

         (1)  Στην περίπτωση κατά την οποία δεν διατίθεται καμία διαπίστωση τιμών για τον υπολογισμό της αντιπροσωπευτικής τιμής εισαγωγής, λαμβάνονται υπόψη οι αντιπροσωπευτικότερες διαπιστώσεις τιμών fob που διατίθενται δημοσίως στις Ηνωμένες Πολιτείες της Αμερικής.».


title: Εκτελεστικός κανονισμός (ΕΕ) 2015/592 της Επιτροπής, της 14ης Απριλίου 2015 , για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Presunto de Barrancos/Paleta de Barrancos (ΠΟΠ)]

text:
               16.4.2015

               EL

               Επίσημη Εφημερίδα της Ευρωπαϊκής Ένωσης

               L 99/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/592 ΤΗΣ ΕΠΙΤΡΟΠΉΣ
   της 14ης Απριλίου 2015
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Presunto de Barrancos/Paleta de Barrancos (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Πορτογαλίας για την έγκριση τροποποίησης των προδιαγραφών της προστατευόμενης ονομασίας προέλευσης «Presunto de Barrancos», η οποία καταχωρίστηκε δυνάμει του κανονισμού (ΕΚ) αριθ. 2400/96 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η τροποποίηση των προδιαγραφών πρέπει να εγκριθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών οι οποίες έχουν δημοσιευθεί στην Επίσημη Εφημερίδα της Ευρωπαϊκής Ένωσης και αφορούν την ονομασία «Presunto de Barrancos»/«Paleta de Barrancos» (ΠΟΠ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Απριλίου 2015.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 2400/96 της Επιτροπής, της 17ης Δεκεμβρίου 1996, για την εγγραφή ορισμένων ονομασιών στο «μητρώο προστατευόμενων ονομασιών προέλευσης και προστατευόμενων γεωγραφικών ενδείξεων» που προβλέπεται στον κανονισμό (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (ΕΕ L 327 της 18.12.1996, σ. 11).

      (3)  ΕΕ C 432 της 2.12.2014, σ. 16.


title: Εκτελεστικός κανονισμός (ΕΕ) αριθ. 166/2014 της Επιτροπής, της 17ης Φεβρουαρίου 2014 , για την τροποποίηση του κανονισμού (ΕΚ) αριθ. 798/2008 σχετικά με τις απαιτήσεις πιστοποίησης για τις εισαγωγές στην Ένωση κρέατος εκτρεφόμενων στρουθιονίδων για ανθρώπινη κατανάλωση και τις καταχωρίσεις για το Ισραήλ και τη Νότια Αφρική στους καταλόγους τρίτων χωρών ή εδαφών  Κείμενο που παρουσιάζει ενδιαφέρον για τον ΕΟΧ

text:
               22.2.2014

               EL

               Επίσημη Εφημερίδα της Ευρωπαϊκής Ένωσης

               L 54/2

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 166/2014 ΤΗΣ ΕΠΙΤΡΟΠΉΣ

   της 17ης Φεβρουαρίου 2014
   για την τροποποίηση του κανονισμού (ΕΚ) αριθ. 798/2008 σχετικά με τις απαιτήσεις πιστοποίησης για τις εισαγωγές στην Ένωση κρέατος εκτρεφόμενων στρουθιονίδων για ανθρώπινη κατανάλωση και τις καταχωρίσεις για το Ισραήλ και τη Νότια Αφρική στους καταλόγους τρίτων χωρών ή εδαφών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το σημείο 1 πρώτο εδάφιο του άρθρου 8, τα σημεία 3 και 4 του άρθρου 8 και το άρθρο 9 παράγραφος 2 στοιχείο β),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 798/2008 της Επιτροπής (2) προβλέπει ότι μόνο ορισμένα βασικά προϊόντα πρέπει να εισάγονται και να διαμετακομίζονται μέσω της Ένωσης από τρίτες χώρες, εδάφη, ζώνες ή διαμερίσματα που απαριθμούνται στο μέρος 1 του παραρτήματος I του εν λόγω κανονισμού. Ο κανονισμός αυτός ορίζει επίσης τις απαιτήσεις κτηνιατρικής πιστοποίησης για τα σχετικά εμπορεύματα. Οι απαιτήσεις αυτές λαμβάνουν υπόψη κατά πόσον ισχύουν ειδικοί όροι και αν απαιτούνται πρόσθετες εγγυήσεις λόγω του καθεστώτος των εν λόγω τρίτων χωρών, εδαφών, ζωνών ή διαμερισμάτων όσον αφορά τις υπάρχουσες ασθένειες. Οι ειδικοί όροι και οι συμπληρωματικές εγγυήσεις που πρέπει να πληρούν τα εν λόγω βασικά προϊόντα, ορίζονται στο μέρος 2 του παραρτήματος I του κανονισμού (ΕΚ) αριθ. 798/2008.

               (2)

               Το κεφάλαιο III του κανονισμού (ΕΚ) αριθ. 798/2008 καθορίζει τους όρους που πρέπει να πληρούνται ώστε μία τρίτη χώρα, έδαφος, ζώνη ή διαμέρισμα να θεωρούνται απαλλαγμένα από την υψηλής παθογονικότητας γρίπη των πτηνών (HPAI), καθώς και τις απαιτήσεις για την κτηνιατρική πιστοποίηση όσον αφορά αυτό το σημείο για προϊόντα που προορίζονται προς εισαγωγή στην Ένωση.

               (3)

               H Νότια Αφρική κατέγραψε εκδήλωση εστιών ΗΡΑΙ του υποτύπου Η5N2 σε εκμεταλλεύσεις εκτροφής στρουθιονίδων, σε περιοχή με υψηλή πληθυσμιακή πυκνότητα εκμεταλλεύσεων εκτροφής στρουθιονίδων το 2004, το 2006 και από τον Απρίλιο του 2011. Κατά συνέπεια, οι εισαγωγές ορισμένων προϊόντων στρουθιονίδων, συμπεριλαμβανομένου του κρέατος εκτρεφόμενων στρουθιονίδων, περιορίζονται προς το παρόν από τον κανονισμό (ΕΚ) αριθ. 798/2008, όπως τροποποιήθηκε με τον εκτελεστικό κανονισμό (ΕΕ) αριθ. 536/2011 της Επιτροπής (3). Επί του παρόντος, η Νότια Αφρική δεν είναι σε θέση να δηλώσει καθεστώς απαλλαγής από ΗΡΑΙ.

               (4)

               Η παραμονή των στρουθιονίδων σε υπαίθριο χώρο συνεπάγεται ιδιαίτερη δυσκολία για την πρόληψη πιθανής εισαγωγής ιών γρίπης των πτηνών σε σμήνη στρουθιονίδων, ιδίως από άγρια πτηνά. Η αρμόδια αρχή της Νότιας Αφρικής, σε συνεργασία με τον κλάδο παραγωγής στρουθιονίδων ανέπτυξε ένα ειδικά προσαρμοσμένο σύστημα για την παραγωγή κρέατος στρουθιονίδων, προερχόμενο από στρουθιονίδες εκτρεφόμενους σε καταχωρισμένες κλειστές εκμεταλλεύσεις εκτροφής στρουθιονίδων εγκεκριμένων από την αρμόδια αρχή.

               (5)

               Οι εκμεταλλεύσεις αυτές βρίσκονται υπό επίσημο έλεγχο και αυστηρούς κανόνες βιοασφάλειας και εφαρμόζονται έλεγχοι των μετακινήσεων και εργαστηριακές δοκιμές. Επιπλέον διενεργείται εποπτεία για τη γρίπη των πτηνών σε εκμεταλλεύσεις στρουθιονίδων και πουλερικών που βρίσκονται εντός μιας καθορισμένης ακτίνας γύρω από την καταχωρισμένη κλειστή εκμετάλλευση στρουθιονίδων και σε ολόκληρο το έδαφος της Νότιας Αφρικής. Κατά την κατάρτιση των εν λόγω απαιτήσεων ελήφθησαν δεόντως υπόψη οι συστάσεις της κοινοτικής κτηνιατρικής ομάδας έκτακτης ανάγκης (CVET) που είχε πραγματοποιήσει αποστολές στη Νότια Αφρική το 2011.

               (6)

               Εν αναμονή της δήλωσης απαλλαγής από HPAI ολόκληρης της επικράτειάς της και με στόχο την παροχή καλύτερων εγγυήσεων για την ασφάλεια του κρέατος στρουθιονίδων που προορίζεται για μελλοντικές εισαγωγές στην Ένωση, η Νότια Αφρική υπέβαλε στις 5 Μαΐου 2013 αναθεωρημένη πρόταση του συστήματος των καταχωρισμένων κλειστών εκμεταλλεύσεων εκτροφής στρουθιονίδων που υποβάλλουν αίτηση άδειας για εισαγωγές κρέατος στρουθιονίδων στην Ένωση, το οποίο παράγεται από στρουθιονίδες που εκτρέφονται στις εκμεταλλεύσεις αυτές.

               (7)

               Εμπειρογνώμονες της Επιτροπής και των κρατών μελών αξιολόγησαν την πρόταση και κατέληξαν στο συμπέρασμα ότι το σύστημα που θεσπίστηκε από τη Νότια Αφρική θα πρέπει να προβλέπει επαρκείς εγγυήσεις για τις εισαγωγές στην Ένωση κρέατος στρουθιονίδων που προέρχεται από στρουθιονίδες που εκτρέφονται στις εκμεταλλεύσεις αυτές, όσον αφορά πιθανούς κινδύνους από τον ιό HPAI.

               (8)

               Ένας νέος ειδικός όρος «H» πρέπει να θεσπιστεί στο μέρος 2 του παραρτήματος I του κανονισμού (ΕΚ) αριθ. 798/2008, ο οποίος να προβλέπει ειδικές εγγυήσεις για την ασφάλεια του κρέατος εκτρεφόμενων στρουθιονίδων για ανθρώπινη κατανάλωση το οποίο λαμβάνεται από στρουθιονίδες που προέρχονται από καταχωρισμένη κλειστή εκμετάλλευση στρουθιονίδων συμπεριλαμβανομένων εγγυήσεων σε σχέση με πιθανές μελλοντικές εστίες ΗΡΑΙ, και ο οποίος πρέπει να εφαρμόζεται στο έδαφος της Νότιας Αφρικής. Αυτός ο ειδικός όρος θα πρέπει επίσης να περιληφθεί στο υπόδειγμα κτηνιατρικού πιστοποιητικού για κρέας εκτρεφόμενων στρουθιονίδων για ανθρώπινη κατανάλωση.

               (9)

               Το μέρος 1 του παραρτήματος I του κανονισμού (ΕΚ) αριθ. 798/2008 αναφέρει επί του παρόντος στην καταχώριση για το Ισραήλ πέντε διαφορετικούς κωδικούς, IL-0 έως IL-4, οι οποίοι αντιστοιχούν σε τμήματα του εδάφους που περιφερειοποιήθηκε μετά από προηγούμενες εστίες εκδήλωσης ΗΡΑΙ στην εν λόγω χώρα. Κατόπιν αιτήματος του Ισραήλ και επειδή το κρέας που προέρχεται από πουλερικά, στρουθιονίδες ή άγρια πτερωτά θηράματα (POU, RAT και WGM) και το οποίο παράγεται κατά τις περιόδους των περιορισμών δεν κυκλοφορεί πλέον στην αγορά, οι διάφορες ζώνες πρέπει να ενοποιηθούν και η καταχώριση για το Ισραήλ θα πρέπει να τροποποιηθεί ανάλογα. Για λόγους διαφάνειας της αγοράς και σύμφωνα με το δημόσιο διεθνές δίκαιο, θα πρέπει να διασαφηνιστεί ότι τα εδάφη που καλύπτονται από τα πιστοποιητικά περιορίζονται στην επικράτεια του κράτους του Ισραήλ, εξαιρουμένων των εδαφών που βρίσκονται υπό ισραηλινή διοίκηση από τον Ιούνιο του 1967, δηλαδή, τα Υψίπεδα του Γκολάν, η Λωρίδα της Γάζας, η Ανατολική Ιερουσαλήμ και η υπόλοιπη Δυτική Όχθη.

               (10)

               Συνεπώς, ο κανονισμός (ΕΚ) αριθ. 798/2008 θα πρέπει να τροποποιηθεί αναλόγως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Φεβρουαρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 18 της 23.1.2003, σ. 11.

      (2)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

      (3)  Εκτελεστικός κανονισμός (ΕΕ) αριθ. 536/2011 της Επιτροπής, της 1ης Ιουνίου 2011, για τροποποίηση του παραρτήματος II της απόφαση 2007/777/ΕΚ και του παραρτήματος I του κανονισμού (ΕΚ) αριθ. 798/2008 όσον αφορά τις καταχωρίσεις για τη Νότια Αφρική στους καταλόγους τρίτων χωρών ή περιοχών τους (ΕΕ L 147 της 2.6.2011, σ. 1).

      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 798/2008 τροποποιείται ως εξής:

                  1.

                  Το μέρος 1 τροποποιείται ως εξής:

                              α)

                              η καταχώριση «IL — Ισραήλ» αντικαθίσταται από την ακόλουθη:

                                          «IL — Ισραήλ (6)

                                          IL-0

                                          Ολόκληρη η χώρα

                                          SPF

                                          BPR,BBP, DOR, DOC, HER, HEP, SRP

                                          N

                                          A

                                          S5, ST1

                                          POU, RAT

                                          WGM

                                          VIII

                                          EP, E

                                          S4»

                              β)

                              η καταχώριση «ΖΑ — Νότια Αφρική» αντικαθίσταται από την ακόλουθη:

                                          «ZA — Νότια Αφρική

                                          ZA-0

                                          Ολόκληρη η χώρα

                                          SPF

                                          EP, E

                                          S4»

                                          BPR

                                          I

                                          P2

                                          9.4.2011

                                          A

                                          DOR

                                          II

                                          HER

                                          III

                                          RAT

                                          VII

                                          P2
                                          H

                                          9.4.2011

                                          A

                              γ)

                              προστίθεται η ακόλουθη υποσημείωση:

                                          «(6)

                                          Στο εξής νοείται ως το κράτος του Ισραήλ, με εξαίρεση τα εδάφη υπό ισραηλινή διοίκηση από τον Ιούνιο του 1967, δηλαδή των Υψίπεδων του Γκολάν, της Λωρίδας της Γάζας, της Ανατολικής Ιερουσαλήμ, καθώς και της υπόλοιπης Δυτικής Όχθης.».

                  2.

                  Το μέρος 2 τροποποιείται ως ακολούθως:

                              α)

                              Στην ενότητα «Ειδικοί όροι», πρέπει να προστεθούν τα ακόλουθα μετά τον ειδικό όρο «L»:
                              «“H”: Έχουν παρασχεθεί εγγυήσεις ότι το κρέας εκτρεφόμενων στρουθιονίδων για ανθρώπινη κατανάλωση (RAT) λαμβάνεται από στρουθιονίδες που προέρχονται από καταχωρισμένες κλειστές εκμεταλλεύσεις στρουθιονίδων που έχουν εγκριθεί από την αρμόδια αρχή της τρίτης χώρας. Σε περίπτωση εκδήλωσης εστίας HPAI, οι εισαγωγές αυτού του κρέατος είναι δυνατόν να επιτρέπονται ακόμη, εάν παράγεται από στρουθιονίδες που προέρχονται από καταχωρισμένη κλειστή εκμετάλλευση στρουθιονίδων απαλλαγμένη ΗΡΑΙ και εφόσον, σε ακτίνα 100 km γύρω από την εν λόγω εκμετάλλευση, συμπεριλαμβανομένης, ενδεχομένως της επικράτειας γειτονικής χώρας, δεν εμφανίστηκαν εστίες ΗΡΑΙ τουλάχιστον κατά τις τελευταίες 30 ημέρες και εφόσον δεν υφίσταται επιδημιολογική σχέση σε εκμετάλλευση στρουθιονίδων ή πουλερικών στην οποία διαπιστώθηκε η παρουσία ΗΡΑΙ κατά τη διάρκεια των τελευταίων 30 ημερών.».

                              β)

                              Το υπόδειγμα κτηνιατρικού πιστοποιητικού για κρέας εκτρεφόμενων στρουθιονίδων για ανθρώπινη κατανάλωση (RAT) αντικαθίσταται από το ακόλουθο:
                              «Υπόδειγμα κτηνιατρικού πιστοποιητικού για κρέας εκτρεφόμενων στρουθιονίδων για ανθρώπινη κατανάλωση (RAT)


title: Εκτελεστικός κανονισμός (ΕΕ) 2015/243 της Επιτροπής, της 13ης Φεβρουαρίου 2015 , για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών  Κείμενο που παρουσιάζει ενδιαφέρον για τον ΕΟΧ

text:
               17.2.2015

               EL

               Επίσημη Εφημερίδα της Ευρωπαϊκής Ένωσης

               L 41/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/243 ΤΗΣ ΕΠΙΤΡΟΠΉΣ
   της 13ης Φεβρουαρίου 2015
   για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το πρώτο εδάφιο του σημείου 1 του άρθρου 8, το σημείο 4 του άρθρου 8 καθώς και το άρθρο 9 παράγραφος 4 στοιχείο γ),
   Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1, το άρθρο 24 παράγραφος 2 και το άρθρο 25 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 798/2008 της Επιτροπής (3) καθορίζει τις απαιτήσεις κτηνιατρικής πιστοποίησης για τις εισαγωγές στην Ένωση και τη διαμετακόμιση μέσω της Ένωσης, συμπεριλαμβανομένης της αποθήκευσης κατά τη διαμετακόμιση, πουλερικών και προϊόντων πουλερικών («βασικά προϊόντα»). Προβλέπει ότι στην Ένωση επιτρέπεται να εισάγονται ή να διαμετακομίζονται βασικά προϊόντα μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα στο μέρος 1 του παραρτήματος I.

               (2)

               Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων αποφασίζεται εάν μια τρίτη χώρα, ένα έδαφος, μια ζώνη ή ένα διαμέρισμα πρέπει ή δεν πρέπει να θεωρείται απαλλαγμένη(-ο) από την υψηλής παθογονικότητας γρίπη των πτηνών (HPAI).

               (3)

               Οι Ηνωμένες Πολιτείες απαριθμούνται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται, από ολόκληρο το έδαφός της, οι εισαγωγές στην Ένωση και η διαμετακόμιση μέσω αυτής βασικών προϊόντων.

               (4)

               Συμφωνία που έχει συναφθεί μεταξύ της Ένωσης και των Ηνωμένων Πολιτειών (4) προβλέπει την ταχεία αμοιβαία αναγνώριση των μέτρων περιφερειοποίησης σε περίπτωση εκδήλωσης εστιών μιας νόσου στην Ένωση ή στις Ηνωμένες Πολιτείες («συμφωνία»).

               (5)

               Στις 19 Δεκεμβρίου 2014 οι Ηνωμένες Πολιτείες επιβεβαίωσαν την παρουσία υψηλής παθογονικότητας γρίπης των πτηνών (HPAI) του υποτύπου H5N8 σε πτηνοτροφική εκμετάλλευση στην κομητεία Ντάγκλας, στην Πολιτεία του Όρεγκον και στις 3 Ιανουαρίου 2015 HPAI του υποτύπου H5N2 σε πτηνοτροφική εκμετάλλευση της Πολιτείας της Ουάσινγκτον. Επομένως, μπορεί να θεωρηθεί ότι όλο το έδαφος της εν λόγω τρίτης χώρας δεν είναι πλέον απαλλαγμένο από την εν λόγω νόσο. Οι κτηνιατρικές αρχές των Ηνωμένων Πολιτειών ανέστειλαν αμέσως την έκδοση κτηνιατρικών πιστοποιητικών από το σύνολο της επικράτειάς τους για τις αποστολές προϊόντων πουλερικών που προορίζονται για εισαγωγή στην Ένωση και διαμετακόμιση μέσω της Ένωσης. Οι Ηνωμένες Πολιτείες έχουν επίσης εφαρμόσει πολιτική εξολόθρευσης των πτηνών για τον έλεγχο της HPAI και τον περιορισμό της διασποράς της.

               (6)

               Οι Ηνωμένες Πολιτείες υπέβαλαν πληροφορίες σχετικά με την επιδημιολογική κατάσταση στο έδαφός τους και με τα μέτρα που έλαβαν για να προλάβουν την περαιτέρω εξάπλωση της HPAI, που έχουν πλέον αξιολογηθεί από την Επιτροπή. Με βάση την αξιολόγηση αυτή, καθώς και τις υποχρεώσεις που ορίζονται στη συμφωνία και τις εγγυήσεις που παρέχονται από τις Ηνωμένες Πολιτείες, θα πρέπει να εξαχθεί το συμπέρασμα ότι η εφαρμογή περιορισμών για την εισαγωγή βασικών προϊόντων στην Ένωση μόνο από την περιοχή της Πολιτείας του Όρεγκον που έχει προσβληθεί από την HPAI και από ολόκληρη την Πολιτεία της Ουάσινγκτον, τους οποίους έχουν θέσει οι κτηνιατρικές αρχές των Ηνωμένων Πολιτειών λόγω των εστιών που εκδηλώθηκαν πρόσφατα, θα πρέπει να αρκεί για την κάλυψη των κινδύνων που απορρέουν από την εισαγωγή των βασικών εμπορευμάτων στην Ένωση. Η καταχώριση για τις Ηνωμένες Πολιτείες στον κατάλογο στο μέρος 1 του παραρτήματος I του κανονισμού (ΕΚ) αριθ. 798/2008 θα πρέπει, συνεπώς, να τροποποιηθεί για να ληφθεί υπόψη η περιφερειακή διαίρεση της εν λόγω τρίτης χώρας λόγω των σημερινών εστιών της HPAI.

               (7)

               Κατά συνέπεια, το παράρτημα I του κανονισμού (ΕΚ) αριθ. 798/2008 θα πρέπει να τροποποιηθεί αναλόγως.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I μέρος 1 του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Φεβρουαρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 18 της 23.1.2003, σ. 11.

      (2)  ΕΕ L 343 της 22.12.2009, σ. 74.

      (3)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

      (4)  Συμφωνία μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων, όπως εγκρίθηκε εκ μέρους της Κοινότητας με την απόφαση 1998/258/ΕΚ του Συμβουλίου (ΕΕ L 118 της 21.4.1998, σ. 1).

      ΠΑΡΑΡΤΗΜΑ
      Στο μέρος 1 του παραρτήματος I του κανονισμού (ΕΚ) αριθ. 798/2008, η καταχώριση για τις Ηνωμένες Πολιτείες της Αμερικής αντικαθίσταται από το ακόλουθο κείμενο:

                     Κωδικός ISO και ονομασία της τρίτης χώρας ή του εδάφους

                     Κωδικός τρίτων χωρών, εδαφών, ζωνών ή διαμερισμάτων

                     Περιγραφή τρίτων χωρών, εδαφών, ζωνών ή διαμερισμάτων

                     Κτηνιατρικό πιστοποιητικό

                     Ειδικοί όροι

                     Ειδικοί όροι

                     Κατάσταση επιτήρησης της γρίπης των πτηνών

                     Κατάσταση εμβολιασμού κατά της γρίπης των πτηνών

                     Καθεστώς ελέγχου της σαλμονέλας (7)

                     Υπόδειγμα(-ατα)

                     Συμπληρωματικές εγγυήσεις

                     Ημερομηνία λήξης (1)

                     Ημερομηνία έναρξης (2)

                     1

                     2

                     3

                     4

                     5

                     6

                     6A

                     6B

                     7

                     8

                     9

                     «ΗΠΑ — Ηνωμένες Πολιτείες

                     US-0

                     Ολόκληρη η χώρα

                     SPF

                     EP, E

                     S4

                     ΗΠΑ-1

                     Έκταση των Ηνωμένων Πολιτειών, με εξαίρεση το έδαφος ΗΠΑ-2

                     BPP, BPR, DOC, DOR, HEP, HER, SRP, SRA

                     N

                     Α

                     S3, ST1»

                     WGM

                     VIII

                     POU, RAT

                     N

                     ΗΠΑ-2

                     Έκταση των Ηνωμένων Πολιτειών που αντιστοιχεί στην κομητεία Ντάγκλας στην Πολιτεία του Όρεγκον και το σύνολο της επικράτειας της Πολιτείας της Ουάσινγκτον

                     WGM

                     VIII

                     P2

                     19.12.2014

                     POU, RAT

                     N
                     P2